รัฐบาลไทย-ข่าวทำเนียบรัฐบาล-รองนายกฯ นายปานปรีย์ เผยรัฐบาลมุ่งส่งเสริมทุนมนุษย์ สอดคล้องกับเศรษฐกิจโลกก้าวสู่ยุค 5.0 ที่เป็น Sustainable Intelligence-Based Society หรือ สังคมแห่งภูมิปัญญาที่ยั่งยืน
วันพุธที่ 22 พฤศจิกายน 2566
รองนายกฯ นายปานปรีย์ เผยรัฐบาลมุ่งส่งเสริมทุนมนุษย์ สอดคล้องกับเศรษฐกิจโลกก้าวสู่ยุค 5.0 ที่เป็น Sustainable Intelligence-Based Society หรือ สังคมแห่งภูมิปัญญาที่ยั่งยืน
เตรียมพร้อมคนที่มีความรู้และทักษะเชิงเทคโนโลยี ควบคู่กับการตระหนักรู้ด้านความยั่งยืน
วันนี้ (22 พ.ย. 2566) เวลา 10.00 น. ณ ESCAP Hall ศูนย์การประชุมสหประชาชาติ นายเศรษฐา ทวีสิน นายกรัฐมนตรีและรัฐมนตรีว่าการกระทรวงการคลัง มอบหมาย นายปานปรีย์ พหิทธานุกร รองนายกรัฐมนตรีและรัฐมนตรีว่าการกระทรวงการต่างประเทศ เป็นประธานการประชุม UN Global Compact Network Thailand Forum (GCNT Forum) ประจําปี 2566 ในหัวข้อ “Partnership for Human Capital 5.0 towards Sustainable Intelligence-Based Society ขับเคลื่อนศักยภาพทุนมนุษย์สู่ยุคเศรษฐกิจ 5.0 เพื่อเปลี่ยนผ่านสู่สังคมแห่งภูมิปัญญาที่ยั่งยืน” สรุปสาระสําคัญดังนี้
รองนายกรัฐมนตรีฯ กล่าวว่า การพัฒนาที่ยั่งยืนเป็นสิ่งที่โลกให้ความสําคัญสูงสุดซึ่งทุกภาคส่วนในไทยต้องร่วมมือกัน เพื่อเร่งขับเคลื่อนเป้าหมายการพัฒนาที่ยั่งยืนหรือ SDGs โดยเมื่อวันที่ 20 พฤศจิกายน 2566 ได้หารือและมอบนโยบายกับเอกอัครราชทูตและกงสุลไทยทั่วโลกในเรื่องนี้ และในวันนี้ รองนายกรัฐมนตรีฯ ยินดีที่ได้มาหารือในวันนี้เพราะภาครัฐและภาคเอกชนต้องทํางานร่วมกัน
ปัจจุบันโลกรวมถึงไทยต้องเผชิญกับความท้าทายต่างๆ ที่เปลี่ยนแปลงอย่างรวดเร็ว เช่น การเปลี่ยนแปลงสภาพภูมิอากาศที่บัดนี้เข้าสู่สภาวะโลกเดือด และ Digital disruption ซึ่งส่งผลกระทบความมั่นคงด้านอาหาร พลังงาน ห่วงโซ่อุปทาน และเศรษฐกิจโลก รวมถึงกระทบต่อการบรรลุเป้าหมาย SDGs ทําให้ประเทศไทยต้องเร่งขับเคลื่อน SDGs ทุกเป้าหมาย เพราะเชื่อมโยงกับหลายประเด็น เช่น ปัญหาความเหลื่อมล้ําที่มีหลายมิติ ความยากจน และปัญหาสุขภาพ เป็นต้น จึงจําเป็นต้องทํางานด้วยกันทุกภาคส่วน รัฐบาลยังส่งเสริมการทํางานในระดับพื้นที่ที่เรียกว่า SDGs Localization เพื่อสร้างผลลัพธ์ที่เป็นรูปธรรมในระดับพื้นที่และชุมชน
ทั้งนี้ สิ่งที่สําคัญของการพัฒนาที่ยั่งยืนจะเกิดขึ้นไม่ได้ หากไม่มีทรัพยากรบุคคลที่มีคุณภาพ เพราะคนที่เป็น Key Driver ของทุกสิ่งแม้กระทั่ง AI เพราะคนมีสติปัญญา อารมณ์ ความรู้สึก ซึ่งหุ่นยนต์ก็ยังไม่สามารถเรียนรู้สิ่งเหล่านี้ได้ การพัฒนาคนจึงเป็นเรื่องสําคัญและเป็นหัวใจของการพัฒนาที่ยั่งยืน ที่ผ่านมา ไทยได้น้อมแนวคิดหลักปรัชญาของเศรษฐกิจพอเพียงเป็นแนวทางในการพัฒนาประเทศ ซึ่งสอดคล้องกับ SDGs โดยเน้นการรักษาสมดุลระหว่างเศรษฐกิจ สังคม และสิ่งแวดล้อม ให้ความสําคัญกับคนเป็นศูนย์กลาง
รองนายกรัฐมนตรีฯ ได้นําเสนอแนวทางเศรษฐกิจใหม่ที่จะต่อยอดสิ่งเหล่านี้ โดยประกอบด้วย 3 มิติ ที่มีคนเป็นศูนย์กลางของการดําเนินงานในทุกด้าน คือ
1) Green Growth ต้องคํานึงถึงผลกระทบของการทําธุรกิจต่อสังคมและสิ่งแวดล้อมด้วย โดยปัจจุบันประเทศไทยมุ่งเน้นที่จะแก้ไขปัญหาความเปลี่ยนแปลงสภาพภูมิอากาศ ผ่านการดําเนินการหลายด้าน เช่น การลดปล่อยก๊าซเรือนกระจก การปรับตัวต่อการเปลี่ยนแปลงสภาพภูมิอากาศ และการลดการใช้พลังงานฟอสซิล และการลงทุนในพลังงานหมุนเวียน และพลังงานสะอาด การออก Sustainability-Linked Bond นอกจากนี้ ไทยยังส่งเสริมให้เอกชนให้ความสําคัญกับรองรับมาตรฐานทางสิ่งแวดล้อมและเกณฑ์ต่างๆ ในการประกอบทุกธุรกิจ เพื่อเป็นมาตรฐานแนวทางความรับผิดชอบต่อสังคม
2) Innovation-driven Growth ซึ่งต้องใช้ประโยชน์จากองค์ความรู้และนวัตกรรมด้านวิทยาศาสตร์และเทคโนโลยีแขนงต่างๆ รวมทั้งเทคโนโลยีปัญญาประดิษฐ์ AI และเทคโนโลยีดิจิทัล ในการดําเนินนโยบายภาครัฐ และการทําธุรกิจของภาคเอกชน ไม่ว่าจะเป็นการใช้ big data เพื่อวิเคราะห์และแก้ไขปัญหาความยากจน การใช้เทคโนโลยีดิจิทัล เพื่อการตรวจสุขภาพทางไกลสําหรับผู้ป่วยที่ไม่สะดวกเดินทางมาพบแพทย์ การเรียนการสอนออนไลน์สําหรับนักเรียนที่อยู่ในถิ่นทุรกันดาร รวมถึงการเป็นรัฐบาลดิจิทัล เพื่อปรับปรุงประสิทธิภาพและประสิทธิผลของบริการภาครัฐ รวมทั้งการสร้างระบบการเงินบนพื้นฐานของเทคโนโลยี Block chain
3) Community based-growth ต้องตระหนักว่าการเจริญเติบโตทางเศรษฐกิจไม่ได้หมายถึงตัวเลขผลประกอบการเพียงอย่างเดียว แต่ยังต้องคํานึงถึงปัจจัยต่างๆ ทั้งการยกระดับแรงงาน การพัฒนากระบวนการผลิตที่ให้ความสําคัญกับการเสริมสร้างความเข้มแข็งแก่ผู้ประกอบการ การสร้างงานโดยมีนโยบายด้านแรงงานที่นําไปสู่การจ้างงานเต็มที่และมีคุณภาพสําหรับทุกคน
โดยในระยะต่อไปต้องเน้นการพัฒนาในระดับท้องถิ่นหรือ SDGs Localization เพื่อกระจายรายได้ และความเจริญไปทั่วประเทศ สร้างประโยชน์สําหรับธุรกิจและคน ตลอดจน Supply chain และต้องสร้างความเข้มแข็งให้คน เพื่อให้คนสามารถขับเคลื่อนการพัฒนาชุมชนและประเทศ พัฒนาคนให้เต็มศักยภาพในทุกช่วงวัย ให้ความคิดสร้างสรรค์และริเริ่ม เพื่อตอบโจทย์ด้าน Creativity เพื่อเสริมสร้างผลิตภัณฑ์และประเทศในภาพรวม สําหรับในด้านการศึกษา ภาครัฐเร่งดําเนินการกําลังปฏิรูปการศึกษาแบบองค์รวม เพื่อให้การศึกษาตอบโจทย์เศรษฐกิจและสังคมที่เปลี่ยนแปลงไป นอกจากนี้ ระบบการศึกษาไทยยังต้องปลูกฝังเรื่องการพัฒนาที่ยั่งยืนด้วย
รัฐบาลให้ความสําคัญกับการสร้างปัจจัยแวดล้อมที่เอื้อต่อการพัฒนาและการดําเนินธุรกิจตามแนวทางข้างต้น โดยภาครัฐกําลังเร่งลงทุนในโครงสร้างพื้นฐาน เช่น การปรับปรุงสนามบิน การริเริ่มโครงการ Landbridge เพื่อให้ไทยเป็นศูนย์กลางการค้าและโลจิสติกส์ของภูมิภาค สามารถแข่งขันในเวทีโลกได้ และเร่งดึงดูดการลงทุนจากต่างประเทศเข้ามาในไทย ขยายโอกาสทางการค้ากับประเทศต่างๆ และผลักดันการทําความตกลงการค้าเสรี หรือ FTA รวมถึงร่วมมือกับประเทศหุ้นส่วนในภูมิภาค ผ่านกรอบความร่วมมือทางเศรษฐกิจอินโดแปซิฟิกหรือ IPEF เพื่อเสริมสร้างสภาพแวดล้อมที่เอื้อต่อการค้าและการลงทุนคุณภาพสูง รวมถึงการส่งเสริมความเชื่อมโยงและความเข้มแข็งของห่วงโซ่อุปทาน การพัฒนาที่สะอาดและเป็นมิตรต่อสิ่งแวดล้อม และเศรษฐกิจดิจิทัล
ในภาคส่วนอื่นๆ ก็มีบทบาทและความสําคัญในการขับเคลื่อนการพัฒนาและสร้างความเติบโตให้กับประเทศ อาทิ ภาคการเงิน การธนาคาร และตลาดทุน ภาควิชาการ ภาคประชาสังคม ชุมชน อาสาสมัคร เยาวชน สื่อสารมวลชน โดยทุกภาคส่วนล้วนมีการดําเนินงานที่เกี่ยวข้องกับการพัฒนาที่ยั่งยืน ดังนั้น หากทุกภาคส่วนสามารถบูรณาการการทํางานได้มากขึ้น ก็จะลดความซ้ําซ้อนของการดําเนินงาน โดยเน้นการทํางานที่เสริมและเกื้อกูลกัน เพื่อประสิทธิภาพและผลที่เป็นรูปธรรม
รองนายกรัฐมนตรียังกล่าวถึงบทบาทของเยาวชนคนรุ่นใหม่ เพราะคืออนาคตของประเทศและจะเป็นผู้ขับเคลื่อนสังคมต่อไป รัฐบาลจึงให้ความสําคัญกับการส่งเสริมโอกาสให้เยาวชนคนรุ่นใหม่เข้ามามีส่วนร่วมในกระบวนการต่างๆ อย่างสม่ําเสมอ สําหรับภาคเอกชน ก็สามารถเป็นแบบอย่างที่ดีในการดําเนินชีวิตและธุรกิจ ด้วยการให้ความสําคัญกับความยั่งยืนในหลากหลายมิติ เช่นกัน วัด Carbon footprint ขององค์กร การสนับสนุน Supply chain ในธุรกิจให้เป็นธุรกิจสีเขียว การให้โอกาสธุรกิจเล็กๆ หรือสร้างสรรค์ business model ใหม่ พร้อมยังกล่าวชื่นชมที่ภาคเอกชนหลายราย ได้ริเริ่มดําเนินการเองโดยความสมัครใจ และขอสนับสนุนให้ดําเนินการต่อไป
ในช่วงท้าย รองนายกรัฐมนตรีฯ ขอบคุณสมาคมเครือข่าย Global Compact แห่งประเทศไทยอีกครั้ง สําหรับการจัดงานในวันนี้ โดยชื่นชมบทบาทที่แข่งขันในการขับเคลื่อนการพัฒนาที่ยั่งยืน เช่น การประกาศเป้าหมายการบรรลุความเป็นกลางทางคาร์บอน รวมทั้งการส่งเสริมเรื่องธุรกิจกับสิทธิมนุษยชน ซึ่งรัฐบาลให้ความสําคัญอย่างยิ่งกับการส่งเสริมและคุ้มครองสิทธิมนุษยชน ในฐานะที่เป็นพื้นฐานสําคัญในการพัฒนาคนและพัฒนาประเทศอย่างยั่งยืน และจึงเป็นเหตุผลที่ไทยลงสมัครรับเลือกตั้งเป็นสมาชิกคณะมนตรีสิทธิมนุษยชนแห่งสหประชาชาติในวาระปี ค.ศ. 2025-2027 เพื่อให้ไทยได้มีส่วนร่วมกับนานาประเทศ ในการขับเคลื่อนเรื่องสิทธิมนุษยชนต่อไป
ทั้งนี้ การประชุม GCNT Forum จัดโดยสมาคมเครือข่าย Global Compact แห่งประเทศไทย เพื่อหารือระหว่างสมาชิกของสมาคมมากกว่า 100 บริษัท พร้อมกับผู้มีส่วนได้ส่วนเสียทั้งไทยและต่างประเทศ ในการส่งเสริมการสร้างทุนมนุษย์ (Human Capital) เพื่อเตรียมพร้อม ”คน“ ที่ตอบโจทย์ความต้องการของภาคธุรกิจและต่อประเทศ สอดคล้องกับเศรษฐกิจโลกก้าวสู่ยุค 5.0 ที่เป็น Sustainable Intelligence-Based Society หรือ สังคมแห่งภูมิปัญญาที่ยั่งยืน ซึ่งมนุษย์และเทคโนโลยีประสานรวมกัน ที่มนุษย์มีความรู้และทักษะเชิงเทคโนโลยี ควบคู่กับการตระหนักรู้ด้านความยั่งยืน